Тәлгат Хаматшин Татарстан радиосында 31 ел эшләп, зур абруй казанды

	Татарстан радиосында диктор булып эшләү һәрвакыт мактаулы вазыйфа булды. Бу урынга конкурс уздырып кына алалар иде. Шундый сайлап алуларның берсе 1992 елның 1 апрелендә узды. Ир-ат диктор урыны бушап калган иде, радио комитеты конкурс игълан итте. Моңа кадәр эшләп килгән диктор Тәлгат Хаматшин Башкортстанга кайтып китте. 	 Ник дигәндә, Башкортстан радиосында аерым редакцияләр оештырып, ныклап, планлы нигездә татар телендә тапшырулар алып бару башланачак дигән хәбәр тараттылар. Тегеләй-болай гына түгел, рәсми рәвештә белдерделәр. Мондый мөмкинлектән файдаланырга теләп, Хаматшин үзенең туган якларында эшләргә теләде. Аны аңларга була иде – туган җире һәркемгә кадерле. Ә монда, ягъни Казанда, дикторлыкка дәгъва итүчеләр гаризалар китерә башлады дип ишетәбез. Ни өчен ишетәбез генә? Чөнки гаризаларны радиокомитет җитәкчесе Фәтхерахман Фазылҗановка китерәләр. Ул, дәгъвачылар белән әңгәмә үткәреп, документларын алып кала. Сайлап алу көненә унике кеше җыелган булып чыкты. Минем аларны тыңлаган вакытта укуларына, тавыш мөмкинлекләренә, кайбер башка үзенчәлекләренә карата тәэсирләремне, бәяләремне язып барган кәгазьләрем сакланып калган икән. Менә хәзер шуларга нигезләнеп, әлбәттә инде хәтеремә дә таянып, алар турында язып утырам. Катнашырга теләк белдерүчеләр: Илдус Әлмөхәммәтов, Рәис Садыйков, Рөстәм Юнысов, Габделхак Мөхәммәтшин, Эльс Гаделов, Наил Төхфәтуллов, Ленар Гомәров, Равил Альбеков, Илдус Фәизов, Альберт Галимов һәм инде, әлбәттә, Тәлгат Хаматшин. 
	Фоат ГАЛИМУЛЛИН	
Татарстан яшьләре

	№ --- | 05.03.2022	


